CELEX: 32016D1942
Language: hu
Date: 2016-11-04 00:00:00
Title: A Bizottság (EU) 2016/1942 végrehajtási határozata (2016. november 4.) a Beruházási Projektek Európai Portálja műszaki előírásairól és az (EU) 2015/1214 végrehajtási határozat hatályon kívül helyezéséről

5.11.2016   
            
            
               HU
            
            
               Az Európai Unió Hivatalos Lapja
            
            
               L 299/86
            
         A BIZOTTSÁG (EU) 2016/1942 VÉGREHAJTÁSI HATÁROZATA
   (2016. november 4.)
   a Beruházási Projektek Európai Portálja műszaki előírásairól és az (EU) 2015/1214 végrehajtási határozat hatályon kívül helyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Stratégiai Beruházási Alapról, az Európai Beruházási Tanácsadó Platformról és a Beruházási Projektek Európai Portáljáról, valamint az 1291/2013/EU és az 1316/2013/EU rendelet módosításáról szóló, 2015. június 25-i (EU) 2015/1017 európai parlamenti és tanácsi rendeletre (1) és különösen annak 15. cikke (1) bekezdésére,
   mivel:
   
               (1)
            
            
               Az (EU) 2015/1017 rendelet értelmében a Bizottságnak az Európai Beruházási Bank (EBB) bevonásával létre kell hoznia a Beruházási Projektek Európai Portálját. A Beruházási Projektek Európai Portálja (a továbbiakban: BPEP) egy beruházási projekteket bemutató, nyilvánosan hozzáférhető weboldal, mely platformként szolgál ahhoz, hogy megismertesse a projekteket a potenciális befektetőkkel a világ minden tájáról.
            
         
               (2)
            
            
               A Beruházási Projektek Európai Portálját az (EU) 2015/1214 bizottsági végrehajtási határozat (2) hozta létre, és a portál 2016 júniusában kezdte meg működését.
            
         
               (3)
            
            
               A Beruházási Projektek Európai Portáljának kezelése során szerzett tapasztalat azt mutatja, hogy bizonyos módosításokra van szükség – különösen a felvételi feltételek és a feldolgozási díj tekintetében – ahhoz, hogy rugalmasabban lehessen kiválasztani a portálra kerülő projekteket és egyértelműbbé váljon a díjfizetés alóli mentesség hatálya.
            
         
               (4)
            
            
               Ezzel kapcsolatosan helyénvaló mentesíteni a feldolgozási díj fizetése alól az állami projektgazdák mellett az olyan magánszektorbeli projektgazdákat is, melyek projektjét közberuházási prioritásokat követve valamely tagállam közigazgatási szerve támogatja, hogy megfelelően végrehajtsák az (EU) 2015/1017 rendelet 15. cikkének (4) bekezdését, valamint több jó minőségű projektet vonzzanak, melyek kimondottan kapcsolódnak az ilyen beruházási prioritásokhoz.
            
         
               (5)
            
            
               Az egyértelműség érdekében, figyelembe véve a módosítások számát, valamint a Beruházási Projektek Európai Portálja végrehajtásának egyszerűsítése céljából hatályon kívül kell helyezni az (EU) 2015/1214 végrehajtási határozatot, melynek helyébe ez a határozat lép,
            
         ELFOGADTA EZT A HATÁROZATOT:
   1. cikk
   Elfogadásra kerülnek a Beruházási Projektek Európai Portáljának a melléklet szerinti műszaki előírásai.
   2. cikk
   A Beruházási Projektek Európai Portálján olyan projektek jeleníthetők meg, amelyek megfelelnek a következő felvételi feltételeknek:
   
               a)
            
            
               a projekt (vagy a több kisebb projektből álló program) teljes projektköltsége legalább 5 000 000 EUR;
            
         
               b)
            
            
               a projekt az (EU) 2015/1017 rendelet 8. cikkének földrajzi hatályán belül kerül végrehajtásra, és az ugyanezen rendelet 9. cikkének (2) bekezdésében szereplő célkitűzések és ágazatok közül egyet vagy többet támogat;
            
         
               c)
            
            
               a projektgazda valamely tagállamban letelepedett jogalany, és nem áll fizetésképtelenségi eljárás alatt;
            
         
               d)
            
            
               a projekt összeegyeztethető az uniós joggal és a vonatkozó tagállam jogával, és nem hordoz jogi, reputációs vagy nemzetbiztonsági kockázatokat a tagállamra vagy a Bizottságra nézve;
            
         
               e)
            
            
               a projekt végrehajtása már megkezdődött, vagy a Beruházási Projektek Európai Portáljához való benyújtás dátumát követő három éven belül várhatóan megkezdődik;
            
         
               f)
            
            
               a felvételi kérelemben a projekt egyértelműen beruházási projektként szerepel, és az abban szolgáltatott információ pontos és konkrétan tartalmazza a projekt végrehajtásához szükséges finanszírozás összegét.
            
         3. cikk
   A felvételi kérelem feldolgozásáért 250 EUR-ig terjedő díj kerül kiszabásra a magánprojektgazdáknak.
   A 2014/24/EU európai parlamenti és tanácsi irányelv (3) 2. cikke (1) bekezdésének 4. pontjában meghatározott állami, területi vagy települési hatóságok, vagy egyéb közjogi intézmények, az ilyen hatóságokból vagy közjogi intézményekből álló szövetségek, valamint az ilyen hatóságok vagy közjogi intézmények irányítása alatt álló entitások (a továbbiakban: állami projektgazdák) mentesülnek a projektpályázatok feldolgozásáért kiszabott díj megfizetése alól.
   A magánszektorbeli projektgazdák is mentesülnek a projektpályázatok feldolgozásáért kiszabott díj megfizetése alól azon projektek tekintetében, amelyeket valamely tagállam közigazgatási szerve közberuházási prioritásokat követve támogat.
   Az illetékes engedélyezésre jogosult tisztviselő kivételes és indokolható esetekben dönthet úgy, hogy egy magánszektorbeli projektgazda is mentesüljön a projektpályázatok feldolgozásáért kiszabott díj megfizetése alól.
   A projektpályázatok feldolgozásáért kiszabott díjakból származó jövedelem további költségvetési előirányzatot képez a 966/2012/EU, Euratom európai parlamenti és tanácsi rendelet (4) 21. cikke (4) bekezdésének, valamint az (EU) 2015/1017 rendelet 15. cikke (4) bekezdésének megfelelően.
   4. cikk
   Az (EU) 2015/1214 végrehajtási határozat hatályát veszti.
   5. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. november 4-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 169., 2015.7.1., 1. o.
   
   
      (2)  A Bizottság 2015. július 22-i (EU) 2015/1214 végrehajtási határozata a Beruházási Projektek Európai Portáljának létrehozásáról és műszaki előírásainak megállapításáról (HL L 196., 2015.7.24., 23. o.).
   
      (3)  Az Európai Parlament és a Tanács 2014. február 26-i 2014/24/EU irányelve a közbeszerzésről és a 2004/18/EK irányelv hatályon kívül helyezéséről (HL L 94., 2014.3.28., 65. o.).
   
      (4)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
   
      MELLÉKLET
      
         A BERUHÁZÁSI PROJEKTEK EURÓPAI PORTÁLJÁNAK (BPEP) MŰSZAKI ELŐÍRÁSAI
      
      1.   ÁLTALÁNOS ISMERTETÉS
      Az (EU) 2015/1017 rendelet 15. cikke értelmében létrehozott BPEP a beruházási projektek nyilvános webportálja: olyan platform, amely a projekteket megismerteti a lehetséges beruházókkal világszerte. A BPEP fő célja, hogy az Unión belül elősegítse és felgyorsítsa a beruházási projektek fejlesztését és sikeres megvalósítását, és ezzel hozzájáruljon a foglalkoztatottság növeléséhez, és lendületet adjon a gazdasági növekedésnek. A BPEP-n való közzététel nem jelenti azt, hogy az Európai Bizottság vagy az Európai Beruházási Bank (EBB) jóváhagyta volna a projektet, ugyanígy az EU vagy az EBB által nyújtott pénzügyi támogatásnak sem feltétele.
      A BPEP fő alkotóelemei a következők:
      
                  a)
               
               
                  egy nyilvánosan elérhető honlap, amely a projektleírások adatbázisát tartalmazza (projektleírás: strukturált összefoglaló tájékoztató honlapok a BPEP-n szereplő egyes projektekről);
               
            
                  b)
               
               
                  interaktív projektlisták és projekttérkép;
               
            
                  c)
               
               
                  külön felület a beruházók és a projektgazdák számára.
               
            A BPEP tartalmaz majd egy nem nyilvános projektfeldolgozási modult is.
      A BPEP-n szereplő projekteket az (EU) 2015/1017 rendelet 9. cikkének (2) bekezdésében foglalt célkitűzéseknek és kategóriáknak megfelelő ágazatok szerint csoportosítják.
      2.   A BPEP KEZELÉSE, VALAMINT A PROJEKTGAZDÁKKAL, A WEBHELYFELHASZNÁLÓKKAL ÉS A HASONLÓ SZOLGÁLTATÓKKAL VALÓ VISZONY
      A BPEP-t az Európai Bizottság kezeli. A tagállamok hozzájárulhatnak a portál kezeléséhez. A BPEP tartalmát a projektgazdák, vagyis magán-, illetve közjogi szervezetek hozzák létre.
      A projektgazdák és más regisztrált webhelyfelhasználók azzal a feltétellel vehetik igénybe a BPEP-t, hogy elfogadják a portálra vonatkozó feltételeket, melyek célja, hogy biztosítsák a projektgazdáktól kapott és közzétett adatok minőségét, és egyértelművé tegyék, hogy a Bizottság nem vállal garanciát a közzétett információk helytállóságáért, és nem vonható felelősségre a projektek közzétételére alapozott állításokért.
      Felelősségkizáró nyilatkozatban kell tájékoztatni a webhely felhasználóit egyrészt arról, hogy a Bizottságnak nem áll módjában garantálni a közzétett információk helytállóságát, másrészt arról, hogy a lehetséges beruházóknak kellő gondossággal kell eljárniuk a projektbe történő beruházással kapcsolatos döntés meghozatala során, és ennek keretében körültekintően mérlegelniük kell a tervezett beruházás pénzügyi és egyéb vonzatait is. A Bizottság határozhat úgy, hogy töröl egy projektet a BPEP-ből az első közzétételt követő három év elteltével.
      A BPEP együttműködhet nemzeti vagy nemzetközi szinten hasonló szolgáltatókkal, melyek a beruházási tevékenység ösztönzését vagy megkönnyítését célozzák.
      3.   A PROJEKTEK ÁTVILÁGÍTÁSA
      A Bizottság szervezeti egységei a jelen határozat 2. cikkében foglalt feltételek alapján átvilágítják a projekteket. A Bizottság széles mérlegelési jogkörrel rendelkezik a projektek átvilágítása és annak értékelése során, hogy egy adott projekt megjelenjen-e a BPEP-n. A vonatkozó tagállam jogával való összeegyeztethetőség átvilágítására, valamint az adott tagállamra vonatkozó esetleges kockázatok átvilágítására a tagállam által benyújtott információk alapján kerül sor, amennyiben elérhetők ilyenek. A projektátvilágítási és -validálási folyamat egyes technikai lépéseit, például a projektgazdák személyazonosságának ellenőrzését ki lehet szervezni harmadik félnek.
      A tagállamok felkérést fognak kapni arra, hogy nevezzenek ki egy vagy több kapcsolattartó pontot és az átvilágítás céljából határozzák meg szerepüket. Az EBB-nek a BPEP előmozdításában játszott szerepét adott esetben a szolgáltatási szintre vonatkozó megállapodás fogja meghatározni.
      4.   FELDOLGOZÁSI DÍJ
      A feldolgozási díj megfizetése alóli, e határozat 3. cikkének második vagy harmadik bekezdése szerinti mentesség igénylése esetén csatolni kell a pályázathoz a projektgazda önbevallását arról, hogy a pályázat benyújtásának időpontjában állami projektgazdának minősül, vagy a projekt támogatásáról szóló, a vonatkozó közigazgatási szervtől származó írásos igazolást. A BPEP-n szabványosított űrlapok lesznek elérhetők erre a célra.
      A projektpályázatok feldolgozásáért kiszabott díj megfizetése alóli mentesség e határozat 3. cikkének negyedik bekezdése szerint olyan esetekben minősül indokoltnak, amikor a projekt támogatást kap valamely uniós program keretében, vagy szerepel többek között a 347/2013/EU európai parlamenti és tanácsi rendeletben (1) említett közös érdekű projektek listáján, vagy megfelel az 1315/2013/EU európai parlamenti és tanácsi rendeletben (2) szereplő, a transzeurópai közlekedési hálózat fejlesztésére vonatkozó uniós iránymutatásoknak, és ezt a Bizottság illetékes szervezeti egységei megerősítették.
      
         (1)  Az Európai Parlament és a Tanács 2013. április 17-i 347/2013/EU rendelete a transzeurópai energiaipari infrastruktúrára vonatkozó iránymutatásokról és az 1364/2006/EK határozat hatályon kívül helyezéséről, valamint a 713/2009/EK, a 714/2009/EK és a 715/2009/EK rendelet módosításáról (HL L 115., 2013.4.25., 39. o.).
      
         (2)  Az Európai Parlament és a Tanács 2013. december 11-i 1315/2013/EU rendelete a transzeurópai közlekedési hálózat fejlesztésére vonatkozó uniós iránymutatásokról és a 661/2010/EU határozat hatályon kívül helyezéséről (HL L 348., 2013.12.20., 1. o.).